Man buite moskee doodgeskietDie polisie en nooddienste op die toneel van die skietery by die moskee in Mayfair, wes van Johannesburg se middestad. Foto: CICA – Crime Intelligence & Community Awareness – South Africa Niemand is nog in hegtenis geneem in verband met die skietery by ŉ moskee in die weste van Johannesburg waarin ŉ man dood en nog een gewond is nie. Kol. Lungelo Dlamini, provinsiale polisiewoordvoerder, sê die 40-jarige oorledene, Mohamed Abba, was Dinsdag omstreeks 19:00 na afloop van ŉ gebedsbyeenkoms in die Mayfair Jummah Masjid op pad na sy motor in die parkeerterrein toe twee onbekende mans hom genader het. “Toe hy terughardloop na die moskee, het hulle hom agternagesit en geskiet,” sê Dlamini. Die aanvallers het op nog ŉ man geskiet en hom in die been getref. Hy is na ŉ nabygeleë hospitaal gebring. Moslemgelowiges moet vyf maal per dag in die rigting van Mekka bid. Die slagoffers het die moskee of masjied besoek vir die vierde gebed, salat al maghrib, direk ná sonsondergang. Hy is blykbaar ten aanskoue van sy mede-aanbidders geskiet wat juis toe uit die masjied gekom het. Die polisie weet nog nie wat die motief vir die aanval was nie, maar volg leidrade op, het Dlamini Woensdagoggend gesê. Die aanval hou moontlik verband met faksiegevegte tussen Somaliërs en Ethiopiërs, maar Dlamini kon nie bevestig of Abba tot een van dié nasionaliteite behoort nie. “Ek weet niks van sy persoonlike besonderhede nie,” het hy aan Maroela Media gesê. Enigeen wat die polisie in hul ondersoek kan help, word gevra om Stop Misdaad by 0860 10111 te bel.